דן בילזריין

קורות חייו

דן בילזריין נולד בטמפה, פלורידה, לפול בילזריין וטרי סטפן ויש לו אח אחד. אביו, פול, הורשע בעבירות מס ואף נשלח לכלא במסגרת עבודתו כאיש עסקים בוול סטריט. פול רכש שליטה בחברות במהלכי השתלטות עוינת וערך בהן צעדים אשר הגדילו את שווי המניות. בזכות כך, זקף קרנות נאמנות לכל אחד מבניו.
בילזריין התקבל לטירונות של אריות הים בשנת 2000, אך לא סיים את ההכשרה. לדבריו, הוא הודח ללא סיבה טובה, אך על פי תחקיר שעשה כתב האתר SOFREP.com, הוא הודח בעקבות עבירת בטיחות בעת מטווח. אחרי שחרורו למד באוניברסיטת פלורידה מנהל עסקים וקרימינולוגיה.

הימורים

כשחקן פוקר מקצועי, ההופעה המוכרת ביותר של בילזריין הייתה באירוע המרכזי של אליפות העולם בפוקר בשנת 2009. הוא סיים במקום 180 וזכה ב-36 אלף דולר. הוא היה ממייסדי אתר הפוקר "Victory Poker". בשנת 2010, הוא נבחר לאחד משחקני הפוקר הכי מצחיקים בטוויטר על ידי מגזין 'בלוף'. בילזריין הוחתם על ידי חברת הקזינו האינטרנטי bgo לקמפיין טלוויזיוני יחד עם רן טרוייר.
ב-9 במרץ 2011, בילזריין התחרה במרוץ מכוניות חובבני יחד עם המשפטן טום גולדשטיין על פרס של 385 אלף דולר ב'לאס ווגאס מוטור ספיד וואי', בילזריין נהג על פורד AC קוברה משנת 1965 וניצח את גולדשטיין שנהג על פרארי 458 איטליה.

חיים אישיים

בתחילת 2012 מייסד האתר TheDirty.com, ניק ריצ'י, החל לתעד את אורח החיים של בילזריין באתר האינטרנט שלו, והחל משנת 2013 זכה בילזריין לתשומת לב תקשורתית רבה בעקבות התמונות הפרובוקטיביות שפרסם בחשבון האינסטגרם שלו. בשל אורח החיים הבזבזני שלו הוא סבל משלושה התקפי לב לפני גיל 32.
בשנת 2014 בילזריין תבע את מפיקי הסרט השורד האחרון. לפי כתב התביעה אף על פי שהוא הלווה להפקה כמיליון דולר בתמורה למינימום של שמונה דקות של זמן מסך ודיאלוג של 80 מילים, התפקיד שלו הופחת לפחות מדקה בה אמר רק שורה אחת. תביעתו דרשה 1.2 מיליון דולר (סכום ההלוואה המקורי בתוספת קנס של 20 אחוזים).
בדצמבר 2014, בילזריין היה מעורב בתביעה משפטית עם שחקנית הפורנו ג'ניס גריפית, אותה הוא זרק מגג של בית לתוך בריכה כחלק מהצילומים למגזין Hustler באפריל 2014 וכתוצאה מכך היא שברה את רגלה. גריפית דרשה מבילזריין כ-85 אלף דולר עבור הפציעות שלה, ובילזריין סירב. בתגובה גריפית הגישה תביעה כנגד בילזריין והמגזין, עורך דינו של בילזריין השיב בתגובה כי גריפית הייתה תחת חוזה של המגזין אשר שכר את בילזריין ולכן זו לא אשמתו של בילזריין. בינואר 2015, עורך הדין של המגזין טען כי ההטלה נעשתה כ"מעשה האלוהים", וציין כי זו לא הייתה אשמת המגזין שגריפית סבלה מפציעות כתוצאה מכך.
באוגוסט 2014 בילזריין הורחק ממועדון לילה במיאמי משום שבעט בפרצופה של הדוגמנית ונסה קוסטנו במהלך קטטה. בילזריין טען שקוסטנו ואישה נוספת תקפו את בת לווייתו. לדברי קסטנו שתי נשים שעמדו לידה רבו, אנשים החלו להידחף והיא ניסתה להפריד ביניהן. דן דחף אותה מהספסל בו ישבה וברגע שנפלה הוא בעט בפרצופה. קסטנו מאוחר יותר הגישה תביעה כנגד בילזריין על פציעותיה ובהמשך דרשה מבילזריין כמיליון דולר כדי ליישב את התביעה. לטענתה, סכום זה נקבע בעקבות האפשרות של פיצויי עונשין גבוהים יותר, בהתבסס על הכנסותיו, אם התביעה תגיע לכדי משפט.
ב-9 בדצמבר 2014, בילזריין נעצר בנמל התעופה הבינלאומי של לוס אנג'לס בעקבות ניסיון הכנת פצצה מאולתרת תוך שימוש בחומרים הנמצאים ב-TNT. לפי משטרת לוס אנג'לס בילזריין נעצר באמצעות 'צו הימלטות' של מדינת נבדה שנרשם בחטיבת פסיפיק של משטרת לוס אנג'לס. הוא שוחרר ממעצר באותו היום לאחר שהאשמות נגדו בוטלו אך הוא היה אמור לעמוד לדין בינואר 2015 במחוז קלארק, נבדה. בפברואר 2015 בילזריין הודה בעבירת אי כיבוי שריפה בשטח פתוח ונקנס בכ-17 אלף דולר.
באוקטובר 2016, זמר הרית'ם אנד בלוז האמריקאי טי-פיין הוציא שיר על שמו של בילזריין.